'Fynskrif' kom terug vir nog 'n seisoen | Maroela Media
'Fynskrif' kom terug vir nog 'n seisoen
kykNET het pas aangekondig dat die bekende dramareeks Fynskrif vir 'n tweede seisoen gaan terugkeer na die kassie.
Fynskrif is volgens dié kanaal goed ontvang deur kykers, wat die vervaardigers aangemoedig het om 'n tweede seisoen te verfilm.
"Ek en Albert was oorweldig deur die reaksie op die reeks en dit is vir ons 'n voorreg om voort te gaan met die stories van al die prokureurs by Van Wyk & Vennote," het Louis Pretorius, een van die vervaardigers van Fynskrif, gesê.
Fynskrif sentreer rondom die regsfirma, Van Wyk & Vennote. In elk van die 13 episodes van die eerste reeks het die prokureurs 'n saak wat hulle tussendeur persoonlike en familiedramas moet hanteer. Bekende akteurs soos Neels van Jaarsveld, Tinarie van Wyk Loots, Cintaine Schutte, Jacques Bessenger en Kim Cloete het rolle in die eerste seisoen vertolk.
"In die tweede seisoen hang die praktyk se toekoms aan 'n draadjie en word almal onder geweldige druk geplaas. Daar is egter ook baie om na uit te sien oor hoe die verskillende verhoudings ontwikkel en soos altyd 'n paar interessante sake," het Pretorius gesê.
Hoe lank aanhangers moet wag vir die tweede seisoen is nog nie bekend gemaak nie, maar intussen is die eerste seisoen op Showmax beskikbaar, vir diegene wat dit gemis het of wat graag weer dit wil kyk.